A 2012. január 12-én megjelent NEFMI rendelet alapján új ellátási formaként finanszírozza a jövőben az egészségbiztosító a járóbeteg-szakellátás keretében végezhető rehabilitációs nappali ellátásokat, elsőként az agyvérzésen, illetve a szívinfarktuson átesett betegek rehabilitációja területén. Későbbiekben ez kibővül a traumatológiai ellátást követő rehabilitációval. A járóbeteg-szakellátás körében végezhető nappali ellátások alkalmasak a kórházi kezelések lerövidítésére, lehetővé teszik, hogy az érintett betegek felépülése, gyógyulása, amennyiben ezt állapotuk megengedi, lakóhelyükhöz közel, rehabilitációs szakorvos irányításával valósuljon meg.

Az új ellátási forma a fekvőbeteg-szakellátásban végzett rehabilitáció kiegészítését célozza meg, részben a fekvőbeteg háttér mellett működő, részben – a betegek lakóhelyének közelében végzett ellátásként – a járóbeteg-szakellátók nappali ellátó egységeinek bevonásával. Az új rehabilitációs nappali ellátási forma bevezetésével megcélzott szolgáltatói kör:

1)     elsősorban az uniós pályázati forrásokból rehabilitációs szolgáltatás-fejlesztés keretében várhatóan 2013-2014-ben megvalósuló, a mozgásszervi, neurológiai és egyéb, nem a mozgással összefüggésben kialakult problémák rehabilitációját együttesen magában foglaló ún. neuromuszkuloszkeletális, valamint a kardiológiai ambuláns rehabilitációs ellátások,

2)     a stroke rehabilitációs program tekintetében a fekvőbeteg-szakellátási háttérrel rendelkező, jelenleg mozgásszervi vagy neurológia profillal működő nappali kórházak, valamint

3)     a 2007-2008. évi uniós forrásból megvalósuló járóbeteg-szakellátás fejlesztések keretében megépült új nappali ellátási egységek.

Az ellátás dokumentálása a fekvőbeteg-szakellátás szabályai szerint történik, amelyet a külön jogszabálycsomagban várhatóan 2012. január végén - február elején megjelenő besorolási szabályok részleteznek.